Protest zbog Tibeta na ceremoniji paljenja olimpijske baklje
Nekolicina pro-tibetanskih demonstranata je pokušala da spreči nošenje olimpijske baklje duž ulica Olimpije.
Borci za ljudska prava su danas prekinuli svečano paljenje baklje pred Letnje olimpijske igre u Pekingu, pošto su se probili kroz obezbeđenje u antičkoj Olimpiji u Grčkoj. Tri pripadnika organizacije sa sedištem u Parizu, razvila su zastavu na kojoj su olimpijski krugovi prikazani kao lisice - u znak protesta zbog navodnih kršenja ljudskih prava u Kini. Njihov poziv na bojkot Pekinških igara je prekinuo govor predsednika Organizacionog komiteta Olimpijade u Kini, Liua Ćija. Nekoliko trenutaka kasnije, nekolicina protibetanskih demonstranata je pokušala da spreči nošenje olimpijske baklje duž ulica Olimpije. Jedna Tibetanka se polila crvenom bojom i legla ispred trkača koji je nosio baklju. Najmanje devet demonstranata je pritvoreno. Protibetanski aktivisti traže da Međunarodni olimpijski komitet – zbog nedavnih nereda - odustane od plana da olimpijska baklja bude nošena kroz Tibet. Američki državni sekretar Kondoliza Rajs je zatražila od Kine da promeni politiku prema Tibetu i razgovara sa izgnanim tibetanskim duhovnim liderom Dalaj Lamom. Ona je danas u Vašingtonu rekla da je jedini način za rešavanje problema u Tibetu – savetovanje sa Dalaj Lamom, dodavši da je korišćenje nasilja neprihvatljivo. Tibetanska vlada u egzilu, sa sedištem u Indiji, saopštila je da je u nedavnim sukobima između kineskih vlasti i demonstranata u Tibetu i okolnim regionima, poginulo 130 ljudi, dok Kina tvrdi da je broj mrtvih 19. Indijski ministar inostranih poslova Pranab Mukherdži, koji je u Vašingtonu, saglasio se sa Kondolizom Rajs da bi učešće Dalaj Lame u rešavanju situacije bilo korisno. Ipak, Mukherdži je upozorio da tibetanski izgnanici koji žive u Indiji, ne bi trebalo da učestvuju u političkim aktivnostima koje bi mogle da naškode indijskim odnosima sa Kinom. Istovremeno, francuski predsednik Nikola Sarkozi je danas ponudio da posreduje u razgovorima predstavnika Kine i Dalaj Lame.